РЕШЕНИЕ НА КОМИСИЯТА
от 24 март 2009 година
за установяване на условията на дерогация за пластмасови каси и пластмасови палети по отношение на нивата на концентрация на тежки метали, определени в Директива 94/62/ЕО на Европейския парламент и на Съвета относно опаковките и отпадъците от опаковки
(нотифицирано под номер C(2009) 1959)
(текст от значение за ЕИП)
(2009/292/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/62/ЕО на Европейския парламент и на Съвета от 20 декември 1994 г. относно опаковките и отпадъците от опаковки (1), и по-специално член 11, параграф 3 от нея,
като има предвид, че:
(1)
На 9 февруари 2009 г. изтече срокът на действие на Решение 1999/177/ЕО на Комисията от 8 февруари 1999 г. за установяване на условията на дерогация за пластмасови каси и пластмасови палети по отношение на нивата на концентрация на тежки метали, определени в Директива 94/62/ЕО относно опаковки и отпадъци от опаковки (2).
(2)
При изтичането на срока на действие на Решение 1999/177/ЕО на пазара все още бяха налични значителни количества пластмасови каси и пластмасови палети, съдържащи тежки метали с нива на концентрация, надвишаващи нивата, определени от Директива 94/62/ЕО. Като се има предвид недостатъчният капацитет на промишления сектор за замяна на всички подобни каси и палети, съществува голяма опасност тези каси и палети да бъдат изтеглени от употреба чрез изпращане в депа за отпадъци или чрез изгаряне. И двата варианта са с опасни последици за здравето на хората и за околната среда.
(3)
Директива 94/62/ЕО има за цел да ограничи наличието на тежки метали в опаковките, както и да подсигури високо равнище на екологична защита, включително при повторна употреба и рециклиране.
(4)
За да се подсигури достатъчно време на промишления сектор да замени тези пластмасови каси и пластмасови палети, като се използват най-добрите налични технологии, е уместно да бъдат приети условия за дерогация във връзка с тези каси и палети в обвързани продукти, които са в затворена и контролирана верига. Предоставените на Комисията научни доклади препоръчват разрешаването на подобна дерогация.
(5)
Тъй като Комисията възнамерява да направи преглед на функционирането на системата, определено от настоящото решение, и на напредъка, отбелязан в постепенното извеждане от употреба след пет години на пластмасови каси и пластмасови палети, съдържащи тежки метали, е необходимо държавите-членки да предоставят съответната информация. За да се избегне нарастване на съществуващите административни тежести чрез налагане на държавите-членки на конкретно задължение за докладване, е достатъчно необходимата информация да бъде включена в докладите, които трябва да бъдат предоставени на Комисията съгласно член 17 от Директива 94/62/ЕО.
(6)
По съображения за правна сигурност настоящото решение следва да се прилага от датата, следваща датата на изтичане на срока на действие на Решение 1999/177/ЕО, за да се избегнат каквито и да било негативни последици, произтичащи от изтичането на този срок.
(7)
Мерките, предвидени в настоящото решение, са в съответствие със становището на комитета, създаден съгласно член 21 от Директива 94/62/ЕО,
ПРИЕ НАСТОЯЩОТО РЕШЕНИЕ:
Член 1
За целите на настоящото решение се приемат следните определения:
1.
„тежки метали“ означава олово, кадмий, живак и хексавалентен хром;
2.
„умишлено влагане на тежки метали“ означава съзнателното оползотворяване на вещество, съдържащо тежки метали, при създаването на опаковката или детайл от опаковката, в която постоянното му наличие е желателно в готовата опаковка или детайл от опаковката, за да придава специфична характеристика, външен вид или качество;
3.
„случайно наличие на тежки метали“ означава наличие на метал в качеството на непредвидена съставна част на опаковка или детайл от опаковката.
Член 2
Сумата от нивата на концентрация на тежките метали в пластмасови каси и пластмасови палети може да надхвърля приложимата горна граница, посочена в член 11, параграф 1 от Директива 94/62/ЕО, ако тези каси и палети са включени и са съхранявани в обвързани продукти, които са в затворена и контролирана верига при условията, посочени в членове 3, 4 и 5.
Член 3
1. Пластмасовите каси и пластмасовите палети, съдържащи наднормени количества тежки метали, както е посочено в член 2, се произвеждат или поправят в контролиран процес по рециклиране в съответствие с параграфи 2, 3 и 4 от настоящия член.
2. Използваният при рециклирането материал произхожда единствено от други пластмасови каси или пластмасови палети.
Влагането на други материали се ограничава до минимално изискваното по технически причини и във всички случаи не надхвърля 20 % от теглото.
3. Умишленото влагане на тежки метали като част от процеса на рециклиране, за разлика от случайното наличие на тежки метали, е забранено.
Използването на рециклирани материали като суровини при поправката на опаковъчни материали, при което известна част от рециклираните материали може да съдържа количества тежки метали, не се смята за умишлено влагане.
4. Сумата от нивата на концентрация на тежки метали в пластмасови каси и пластмасови палети може да надхвърля приложимото ниво, посочено в член 11, параграф 1 от Директива 94/62/ЕО, само в резултат на използването в процеса на рециклиране на материали, съдържащи тежки метали.
Член 4
1. Пластмасовите каси и пластмасовите палети, съдържащи наднормени количества тежки метали, както е посочено в член 2, следва да бъдат обозначени по траен и видим начин.
2. Държавите-членки подсигуряват, че в рамките на жизнения цикъл на съответните пластмасови каси и пластмасови палети най-малко 90 % от разпределените пластмасови каси и пластмасови палети, съдържащи наднормени количества тежки метали, както е посочено в член 2, се връщат на производителя, на центровете за пакетиране или пълнене или на упълномощен представител.
3. Без да се засягат мерките, взети съгласно член 6, всички пластмасови каси и пластмасови палети, върнати съгласно настоящия член, които са неподходящи или негодни за повторна употреба, се изхвърлят в съответствие с процедура, специално разрешена от компетентните органи на съответните държави-членки, или се рециклират в контролиран процес на рециклиране съгласно член 3, параграфи 2, 3 и 4.
Член 5
1. Държавите-членки осигуряват система за инвентаризация и съхранение на документи и метод за регулаторна и финансова отчетност, които позволяват документирането на съответствието с условията, посочени в настоящото решение.
Системата следи всички пластмасови каси и пластмасови палети, съдържащи наднормени количества тежки метали, както е посочено в член 2, които са въведени и изтеглени от обращение.
2. Ако не е предвидено друго в доброволно споразумение, държавите-членки гарантират, че производителят или упълномощеният от него представител съставя ежегодно писмена декларация за съответствие и годишен доклад, показващ как са спазени условията на настоящото решение. Докладът съдържа възможни промени в системата и в списъка на упълномощените представители.
3. Държавите-членки гарантират, че производителят или упълномощеният от него представител съхранява тази документация на разположение за проверка от страна на съответните национални органи в продължение на най-малко четири години.
Когато нито производителят, нито неговият упълномощен представител са установили се в Общността субекти, задължението за съхраняване на наличната техническа документация се поема от лицето, което пуска съответното изделие на пазара на Общността.
Член 6
Държавите-членки вземат мерки за насърчаване на производителите в търсенето на методи за постепенно постигане на приложимата горна граница за съдържанието на тежки метали в пластмасови каси и пластмасови палети, определена в член 11, параграф 1 от Директива 94/62/ЕО, включително възможно най-добрата налична технология за извличане на тежки метали.
Член 7
В докладите, които следва да бъдат представени на Комисията съгласно член 17 от Директива 94/62/ЕО, държавите-членки включват подробен отчет за функционирането на системата, предвидена от настоящото решение, както и за напредъка в постепенното изтегляне от употреба на пластмасови каси и пластмасови палети, които не отговарят на изискванията на член 11, параграф 1 от Директива 94/62/ЕО.
Член 8
Настоящото решение се прилага от 10 февруари 2009 г.
Член 9
Адресати на настоящото решение са държавите-членки.
Съставено в Брюксел на 24 март 2009 година.